**Par darījumu ziņošanas un pārredzamības prasību izpildi,
kas izriet no Finanšu instrumentu tirgu regulas (MiFIR)**

Finanšu un kapitāla tirgus komisija (turpmāk – FKTK) vērš uzmanību, ka tālāk norādītie Eiropas Savienības tiesību akti ir tieši piemērojami un neparedz FKTK tiesības sniegt oficiālu tiesību normu skaidrojumu:

* Komisijas Deleģētā regula (ES) Nr. 2017/565, ar ko papildina Eiropas Parlamenta un Padomes Direktīvu 2014/65/ES (turpmāk – MiFID II) attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem,
* Komisijas Deleģētā regula (ES) Nr. 2017/590, ar ko Eiropas Parlamenta un Padomes Regulu (ES) Nr. 600/2014 papildina attiecībā uz regulatīvajiem tehniskajiem standartiem ziņošanai par darījumiem kompetentajām iestādēm (turpmāk – Regula Nr. 2017/590),
* Eiropas Parlamenta un Padomes Regula (ES) Nr. 600/2014 par finanšu instrumentu tirgiem un ar ko groza Regulu (ES) Nr. 648/2012 (turpmāk – MiFIR regula),
* Eiropas Parlamenta un Padomes Regula (ES) 2015/2365 par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/2012 (turpmāk – Regula Nr. 2015/2365).

Lai nodrošinātu regulējuma prasību konsekventu piemērošanu un sniegtu norādījumus tirgus dalībniekiem par atbilstību prasībām, Eiropas Vērtspapīru un tirgu iestāde (turpmāk – EVTI) ir izstrādājusi pamatnostādnes "Ziņošana par darījumiem, rīkojumu uzskaite un pulksteņu sinhronizācija saskaņā ar MiFID II" (turpmāk – Pamatnostādnes), kas pieejamas EVTI mājaslapā: <https://www.esma.europa.eu/document/guidelines-transaction-reporting-order-record-keeping-and-clock-synchronisation-under-mifid>). Lai konsekventi piemērotu minētos tiesību aktus Latvijas finanšu sektoram, FKTK pauž savu viedokli, atbildot uz šādiem finanšu tirgus dalībnieku uzdotajiem jautājumiem.

**1. jautājums: Ja klientu vārdā rīkojumu brokerim sniedz ieguldījumu pārvaldes sabiedrības (turpmāk arī – IPAS) portfeļu pārvaldnieks (var būt trīs varianti, kā portfeļu pārvaldnieks var sniegt rīkojumus brokerim – vienas iestādes ietvaros, grupas ietvaros vai svešai juridiskai personai) – kurai pusei ir pienākums ziņot par darījumiem atbilstoši Regulas Nr. 600/2014 26. panta 2. punktam (*transaction reporting*) un publicēt informāciju, izmantojot apstiprinātu publicēšanas struktūru (atbilstoši Regulas Nr. 600/2014 8.–11., 18. un 21. pantam)?**

**Atbilde**: Saskaņā ar MiFIR 1. panta 2. punktu regula attiecas tikai uz tādiem ieguldījumu pakalpojumu sniedzējiem, kas ir saņēmuši licenci atbilstoši MiFID II direktīvai vai kredītiestādes darbību regulējošai Eiropas Parlamenta un Padomes Direktīvai 2013/36/ES.

Savukārt IPAS kā ieguldījumu fondu vai alternatīvo ieguldījumu fondu pārvaldnieki ir saņēmuši atļauju atbilstoši *UCITS* vai *AIF* direktīvām, kuras pieļauj iespēju, ka IPAS vienlaikus sniedz arī noteiktus ieguldījumu pakalpojumus (individuālo portfeļu pārvaldīšana un konsultācijas) atbilstoši MiFID II prasībām.

Līdz ar to pienākums ziņot par darījumiem un publiskot informāciju, izmantojot apstiprinātas publicēšanas struktūras jeb APS (angliski – *APA*), saskaņā ar MiFIR prasībām neattiecas uz ieguldījumu pārvaldes sabiedrībām, kas ir saņēmušas atļauju atbilstoši *UCITS* vai *AIF* direktīvai.

Iepriekš minētajā piemērā ziņošana par darījumiem un informācijas atklāšana, izmantojot APS, atbilstoši MiFIR prasībām būs jānodrošina brokerim, kurš saņēmis rīkojumu no IPAS kā individuālā portfeļa pārvaldnieka.

**2. jautājums: Vai un kā pienākums ziņot par darījumiem un pārredzamības prasības attiecas uz REPO darījumiem starp banku un klientu, starp divām bankām, starp banku un centrālo banku?**

**Atbilde**: Saskaņā ar Regulas Nr. 2017/590 2. panta 5. punkta a) apakšpunktu darījums MiFIR regulas 26. panta izpratnē neietver vērtspapīru finansēšanas darījumus, kā noteikts Regulas Nr. 2015/2365 3. panta 11. punktā (vērtspapīru finansēšanas darījums ir repo darījums, vērtspapīru vai preču aizdevums, vērtspapīru vai preču aizņēmums, pirkuma–atpārdevuma darījums, pārdevuma–atpirkuma darījums vai maržinālo aizdevumu darījums). Ieguldījumu brokeru sabiedrībai vai kredītiestādei nav pienākuma ziņot par darījumu saskaņā ar MiFIR regulu, ja par darījumu tiek ziņots saskaņā ar Regulu Nr. 2015/2365.

FKTK iesaka iepazīties ar Pamatnostādņu 5.6.2. iedaļu, kurā minēti piemēri attiecībā uz izņēmumiem, uz kuriem neattiecas pienākums ziņot saskaņā ar MiFIR regulas 26. pantu. FKTK informē, ka ziņošanas kārtība atbilstoši Regulas Nr. 2015/2365 prasībām šobrīd vēl tiek izstrādāta un tiek plānots, ka tā varētu tikt sākta 2019. gada 1. ceturksnī.

**3. jautājums: Iestāde varētu izplatīt CFD darījumus, kur ir piesaistīti bāzes finanšu instrumenti, kas kotējas Eiropas Savienības biržā. Saskaņā ar Regulas Nr. 2017/585 7. panta 5. punktu par tādu darījumu vajadzētu kādam ziņot. Taču iestāde varētu nebūt tirgus dalībnieks, kurš izpilda rīkojumu (*market-facing investment firm*), ja pilnīgi visus klientu rīkojumus pārsūta (*order transmition*) citai iestādei (*investment firm*) un šī iestāde atrodas ārpus Eiropas Savienības. Kurai iestādei ir pienākums ziņot par darījumiem pēc MiFIR regulas prasībām?**

**Atbilde**: Saskaņā ar Regulas Nr. 2017/590 3. panta 2. punktu tiek uzskatīts, ka ieguldījumu brokeru sabiedrība vai kredītiestāde nav izpildījusi darījumu, ja tā ir nosūtījusi rīkojumu saskaņā ar šīs regulas 4. pantu. Tiek uzskatīts, ka sabiedrība rīkojumu nosūtījusi tikai tādā gadījumā, ja ir izpildīti visi regulas 4. pantā minētie nosacījumi:

a) rīkojums tika saņemts no klienta vai tas izriet no lēmuma iegādāt vai atsavināt konkrētu finanšu instrumentu saskaņā ar viena vai vairāku klientu piešķirtu diskrecionāru pilnvarojumu;

b) sabiedrība ir nosūtījusi citai ieguldījumu brokeru sabiedrībai vai kredītiestādei (saņēmēja sabiedrībai) visu 4. panta 2. punktā minēto informāciju par rīkojumu;

c) uz saņēmēju sabiedrību attiecas MiFIR regulas 26. panta 1. punkts (t.i., saņēmēja sabiedrība ir ieguldījumu pakalpojumu sniedzējs (*investment firm*) MIFID II izpratnē), un tā piekrīt vai nu ziņot par darījumu, kas izriet no attiecīgā rīkojuma, vai arī nosūtīt citam ieguldījumu pakalpojumu sniedzējam sīkāku informāciju par rīkojumu saskaņā ar šo pantu.

Ja ieguldījumu brokeru sabiedrība vai kredītiestāde nodod rīkojumu izpildei ārvalstu sabiedrībai (piemēram, ASV, Šveicē), uz kuru neattiecas pienākums ziņot par darījumiem saskaņā ar MiFIR regulas 26. pantu, tad par šo darījumu jāziņo pašai ieguldījumu brokeru sabiedrībai vai kredītiestādei.

Par ziņošanu šādā gadījumā un ziņojuma lauku aizpildīšanu skatīt Pamatnostādņu 66. piemēru.

**4. jautājums: Attiecībā uz finanšu instrumentu pārvedumiem saskaņā ar Regulas Nr. 2017/590 2. panta 4. punktu ir saprotams, ka pienākums ziņot par darījumiem attiecas arī uz finanšu instrumentu pārvedumiem, bet pārredzamības pienākums (izmantojot APS) – neattiecas. Ja finanšu instrumentu pārvedumi ir vienas bankas ietvaros starp viena klienta portfeļiem (piemēram, no brokera finanšu instrumentu konta pārvedot finanšu instrumentus uz portfeļa pārvaldības kontu) – vai arī par šādu pārvedumu ir jāziņo?**

**Atbilde**: Regulas Nr. 2017/590 2. panta 5. punkta d) apakšpunkts nosaka, ka iegāde vai atsavināšana, kas notiek tikai turēšanas darbības rezultātā, nav uzskatāma par darījumu MiFIR regulas 26. panta izpratnē. Tādējādi, ja finanšu instrumentu pārveduma rezultātā nemainās šo finanšu instrumentu īpašnieks (t.i., pārvedums notiek starp viena klienta kontiem), tad par šādu pārvedumu nav jāziņo. Šis nosacījums ir spēkā neatkarīgi no tā, vai pārvedums notiek vienā ieguldījumu brokeru sabiedrībā vai kredītiestādē vai starp divām dažādām ieguldījumu brokeru sabiedrībām vai kredītiestādēm. Savukārt par finanšu instrumentu pārvedumiem starp dažādiem klientiem ir jāziņo. Attiecīgi, ja pārvedumi tiek veikti starp viena klienta diviem kontiem, piemēram, no klienta finanšu instrumenta konta, kas paredzēts brokeru pakalpojumiem, uz portfeļa pārvaldības kontu, tad par šādiem pārvedumiem nav jāziņo, jo īpašnieks nemainās. Darbības, kas aprakstītas Regulas Nr. 2017/590 2. panta 4. punktā raksturo vienlaicīgu pirkšanas-pārdošanas darījumu, kur pircējs un pārdevējs ir viena un tā pati persona (ieguldījumu pakalpojumu sniedzējs vai klients). Par ziņošanu saistībā ar finanšu vērtspapīru pārvedumiem lūdzam skatīt Pamatnostādņu 5.6.1. un 5.20. iedaļu un šajās iedaļās minētos piemērus.

**5. jautājums: Ja situācijā, kad brokeris prasa papildu depozītu, lai neapdraudētu drošības rezerves pieprasījumu (*margin call*), klienta finanšu instrumentus pārņem iestāde un pēc tam pārdod tirgū – vai nepieciešams ziņot atsevišķi par darījumu starp iestādi un klientu un tad par darījumu starp iestādi un kontrahentu, vai tomēr uzskatīt, ka starp banku un klientu nav noticis darījums klasiskā izpratnē?**

**Atbilde**: FKTK skaidro, ka tad, ja finanšu instrumentus pārņem iestāde un pēc tam pārdod tos tirgū, ir jāziņo atsevišķi par darījumu starp iestādi un klientu un tad par darījumu starp iestādi un kontrahentu, jo finanšu instrumentu darījumu rezultātā mainās īpašnieki.

**6. jautājums: Vai pienākums ziņot par darījumiem ir attiecināms uz abām darījuma pusēm (proti, ziņo gan pircējs, gan pārdevējs), bet pārredzamības pienākums – tikai uz vienu darījuma pusi (proti, izmantojot apstiprinātu publicēšanas struktūru, ziņo tikai pārdevējs vai firma, ja otrā puse ir klients)?**

**Atbilde**: Ziņošana par darījumiem attiecas uz abām darījuma pusēm (ziņo abas ieguldījumu brokeru sabiedrības vai kredītiestādes, kas veikušas darījumu ar finanšu instrumentu). Ja viena no darījuma pusēm nav ieguldījumu brokeru sabiedrība vai kredītiestāde, tad ziņo tikai otra darījumu puse.

Pienākums nodrošināt pēctirdzniecības pārredzamību ir vienai darījuma pusei. Ja darījums veikts tirdzniecības vietā, to nodrošina tirdzniecības vieta. Ja darījums veikts ārpus tirdzniecības vietas starp divām ieguldījumu brokeru sabiedrībām vai kredītiestādēm, pārredzamību, izmantojot APS, nodrošina pārdevējs, izņemot gadījumus, kad pircējs ir sistemātiskais internalizētājs, kuram jāziņo APS. Ja otra darījuma puse ir klients, tad pienākums ziņot APS ir ieguldījumu brokeru sabiedrībai vai kredītiestādei.

Par pārredzamības nodrošināšanu ārpusbiržas darījumos FKTK iesaka iepazīties ar EVTI mājaslapā pieejamo dokumentu *Questions and Answers on MIFID II and MiFIR transparency topics*:

<https://www.esma.europa.eu/sites/default/files/library/esma70-872942901-35_qas_transparency_issues.pdf>.

**7. jautājums:** **MiFIR regulas 26. panta otrajā daļā ir norādīts, ka ziņojumi ir sniedzami par "finanšu instrumentiem, kurus atļauts tirgot vai kurus tirgo tirdzniecības vietā". Lūgums norādīt, vai tās ir tikai tirdzniecības vietas, kuras ir reģistrētas Eiropas Savienībā, vai arī tirdzniecības vietas trešajās valstīs (piemēram, ASV un Krievijā).**

**Atbilde:** MiFIR regulas 26. pantā noteikts pienākums ziņot kompetentajām iestādēm par darījumiem ar:

• finanšu instrumentiem, kurus atļauts tirgot vai kurus tirgo tirdzniecības vietā vai par kuriem iesniegts pieprasījums tirdzniecības atļaušanai;

• finanšu instrumentiem, kur pamatā ir finanšu instruments, kuru tirgo tirdzniecības vietā;

• finanšu instrumentiem, kur pamatā ir indekss vai grozs, kuru veido finanšu instrumenti, kurus tirgo tirdzniecības vietā.

Ar tirdzniecības vietām tiek saprastas Eiropas Ekonomikas zonas (turpmāk – EEZ) dalībvalstu (tostarp Eiropas Savienības dalībvalstu, Islandes, Lihtenšteinas un Norvēģijas) tirdzniecības vietas. Finanšu instrumentu, kurus tirgo EEZ tirdzniecības vietās, saraksts pieejams EVTI mājaslapā (šobrīd testa režīmā):

<https://registers.esma.europa.eu/publication/searchRegister?core=esma_registers_firds>

FKTK norāda, ka ieguldījumu brokeru sabiedrībai vai kredītiestādei, veicot darījumus ar EEZ tirdzniecības vietā tirgotiem finanšu instrumentiem vai ar instrumentiem, kuru pamatā ir kāds no EEZ tirdzniecības vietā tirgotiem finanšu instrumentiem vai kuru pamatā ir indekss vai grozs, kuru veido EEZ tirdzniecības vietā tirgoti finanšu instrumenti, būs pienākums ziņot kompetentajai iestādei (Latvijā – FKTK) par visiem darījumiem ar šādiem instrumentiem neatkarīgi no tā, vai darījums veikts EEZ tirdzniecības vietā, trešās valsts tirdzniecības vietā vai ārpusbiržā.

Piemēram, ja ieguldījumu brokeru sabiedrība vai kredītiestāde veiks darījumus ar *Apple* (ISIN US0378331005) akcijām, kuras tiek tirgotas *Nasdaq* biržā ASV, un šis darījums tiks izpildīts ārpus EEZ, tad par šo darījumu būs jāziņo, ja *Apple* akcijas tiks tirgotas kādā no EEZ tirdzniecības vietām un uzņēmuma ISIN būs iepriekš minētajā EVTI mājaslapā publicētajā finanšu instrumentu sarakstā.

**8. jautājums: Bankas A klients – ieguldījumu fonds vai valsts fondēto pensiju shēmas ieguldījumu plāns, vai pensiju 3. līmeņa plāns B, kuru pārvalda pārvaldes sabiedrība C. Fonds, izmantojot Bankas A pakalpojumus, iegādājies finanšu instrumentus. Vai ir pareizi uzskatīt, ka šajā gadījumā Bankai A, paziņojot par darījumu, jānorāda pircējs – pārvaldes sabiedrība C, nevis ieguldījumu fonds vai pensiju plāns B?**

**Atbilde:** Šajā gadījumā ieguldījumu brokeru sabiedrība vai kredītiestāde A ziņo par ieguldījumu pārvaldes sabiedrību C kā par pircēju.

Turklāt FKTK vērš uzmanību, ka uz ieguldījumu pārvaldes sabiedrību, kura pārvalda ieguldījumu fondu vai pensiju plānu, neattiecas pienākums ziņot par darījumiem ar finanšu instrumentiem (sk. 1. jautājumu).

**9. jautājums: Banka A atvēra nominālo kontu Bankai B. Banka B, izmantojot Bankas A pakalpojumus, iegādājās finanšu instrumentus, iegrāmatojot tos nominālajā kontā, un neiesniedza nekādu papildu informāciju par Bankas B klientu, uz kura rēķina tā iegādājās finanšu instrumentus. Vai ir pareizi uzskatīt, ka šajā gadījumā Bankai A, paziņojot par darījumu, jānorāda pircējs – Banka B?**

**Atbilde:** FKTK ieskatā iepriekš minētajā piemērā ieguldījumu brokeru sabiedrībai vai kredītiestādei A nav pienākuma meklēt ieguldījumu brokeru sabiedrības vai kredītiestādes B gala klientu, un ieguldījumu brokeru sabiedrība vai kredītiestāde A ziņojumā kā pircēju norāda ieguldījumu brokeru sabiedrību vai kredītiestādi B.

**10. jautājums: Bankai A ir atvērts nominālais konts Bankā B. Starp bankām nav noslēgts līgums par reportinga deleģēšanu. Bankas A klients C iesniedz finanšu instrumentu pirkšanas rīkojumu. Banka A šo rīkojumu pārsūta izpildei Bankai B. Vai ir pareizi uzskatīt, ka šajā gadījumā Banka A paziņo par darījumu ar klientu C, savukārt Banka B paziņo par darījumu ar Banku A, proti, ir divi ziņojumi?**

**Atbilde:** Ja rīkojumu pārsūtīšana notiek, neizpildot kādu no Regulas Nr. 2017/590 4. panta 1. punktā minētajiem nosacījumiem, tad ieguldījumu brokeru sabiedrība vai kredītiestāde, kas veic darījumu ar finanšu instrumentiem, ziņo par darījumu ar savu darījumu partneri vai klientu. Iepriekš minētajā piemērā ir divi ziņojumi – Banka A ziņo par darījumu ar klientu C, bet Banka B ziņo par darījumu ar Banku A.

Kā aizpildīt laukus dažādu rīkojumu pārsūtīšanas scenāriju gadījumā, FKTK iesaka skatīt Pamatnostādņu 5.26. iedaļā publicētajos piemēros.

**11. jautājums: Ņemot vērā to, ka Regula Nr. 2017/590 stāsies spēkā 2018. gada 3. janvārī, vai ir pareizi uzskatīt, ka pirmais paziņojums saskaņā ar jaunajām prasībām būs 2018. gada 4. janvārī par finanšu instrumentu darījumiem, kuri tika noslēgti 2018. gada 3. janvārī?**

**Atbilde:** Saskaņā ar MiFIR regulas 26. panta 1. punkta pirmo daļu ziņojumi par darījumiem ar finanšu instrumentiem jāiesniedz kompetentajai iestādei iespējami ātrāk un ne vēlāk kā nākamās darbdienas beigās. Jaunās prasības attieksies uz darījumiem, kas tiks noslēgti, sākot ar 2018. gada 3. janvāri, un par šajā datumā noslēgtajiem darījumiem ziņojumi kompetentajai iestādei (Latvijā – FKTK) būs jānosūta līdz 2018. gada 4. janvāra dienas beigām.

**12. jautājums: Regulas Nr. 2017/590 1. pantā ir noteikta šāda ziņojumu iesniegšanas kārtība kompetentajai iestādei (FKTK): ziņojumā par darījumu iekļauj visu I pielikuma 2. tabulā minēto sīkāko informāciju, kas ir saistīta ar attiecīgo finanšu instrumentu. Visu informāciju, kas ir jāiekļauj ziņojumā par darījumu, iesniedz saskaņā ar I pielikuma 2. tabulā noteiktajiem standartiem un formātiem, elektroniskā un mašīnlasāmā formā un kopējā *XML* veidnē saskaņā ar *ISO* 20022 metodoloģiju. Lūdzam informēt, vai FKTK piedāvās tirgus dalībniekiem iespēju testēt šo ziņojumu iesniegšanas kārtību (ar datu iesniegšanu FKTK), pirms šī prasība būs piemērojama.**

**Atbilde:** FKTK norāda, ka jaunajām prasībām atbilstošo ziņojumu, kuru saturu un formātu nosaka Regula Nr. 2017/590, iesniegšanas kārtība būs līdzīga pašreizējai ziņošanas par darījumiem kārtībai. Ziņojumi FKTK būs iesūtāmi elektroniski, izmantojot Datu ziņošanas sistēmu (turpmāk – DZS), kuras interneta adrese ir https://dati.fktk.lv.

FKTK informē, ka tirgus dalībniekiem tiks piedāvāta iespēja iesūtīt savus ziņojumus testa režīmā. Tiek plānots, ka tirgus dalībnieki varēs iesūtīt DZS savus testa ziņojumus par darījumiem ar finanšu instrumentiem, sākot ar 2017. gada novembra beigām līdz gada beigām.

**13. jautājums: Attiecībā uz 2017. gada 22. maija EVTI sniegto viedokli ESMA70-156-117 "Par tirdzniecības vietā tirgotiem ārpusbiržas atvasinātajiem instrumentiem" (latviešu valodā dokuments nav pieejams). Ievērojot, ka Regulas Nr. 2017/585 pielikuma 3. tabulas 1. un 26. laukā ir paredzēts ievadīt informāciju par finanšu instrumenta vai pamatā esošā instrumenta ISIN kodiem, un ņemot vērā iepriekš minētā EVTI viedokļa 10-12. punktā minēto – vai tirgus dalībnieki var uzskatīt, ka visi ārpusbiržas atvasinātie instrumenti, kuriem nav piešķirts ISIN kods, netiek uzskatīti par tādiem, kuriem ir tie paši atsauces dati kā tirdzniecības vietā tirgotiem finanšu instrumentiem (*OTC derivatives sharing the same reference data details as the derivatives traded or admitted to trading on a trading venue*)?**

**Atbilde:** EVTI viedokļa dokumentā Nr. ESMA70-156-117 "Par tirdzniecības vietā tirgotiem ārpusbiržas atvasinātajiem instrumentiem" (*OTC derivatives traded on a trading venue*) norādīts, ka ārpusbiržas atvasinātajiem finanšu instrumentiem ir tādi paši atsauces dati kā tirdzniecības vietā tirgotiem finanšu instrumentiem, ja aizpildīti visi Regulas Nr. 2017/585 pielikuma 3. tabulā minētie lauki, izņemot 5.–12. lauku, kas raksturo tirdzniecības vietu un ar to saistīto informāciju. Tikai tie ārpusbiržas atvasinātie finanšu instrumenti, kuriem ir tādi paši atsauces dati kā tirdzniecības vietā tirgotiem finanšu instrumentiem, tiek uzskatīti par tirdzniecības vietā tirgotiem, un tādējādi uz tiem attiecas MiFIR regulas prasības par pārredzamību un pienākums ziņot par darījumiem ar šiem finanšu instrumentiem saskaņā ar MiFIR regulas 26. panta 2. punkta a) apakšpunktu.

Ņemot vērā iepriekš minēto, FKTK pauž viedokli, ka tad, ja ārpusbiržas atvasinātajiem finanšu instrumentiem nav aizpildīts Regulas Nr. 2017/585 pielikuma 3. tabulas 1. lauks "Instrumenta identifikācijas kods" (*ISIN*), šie instrumenti nav uzskatāmi par tirdzniecības vietā tirgotiem finanšu instrumentiem.

**14. jautājums: Vai saskaņā ar Regulu Nr. 2017/590 kredītiestādei ir pienākums ziņot FKTK par darījumiem, kas saistīti ar vērtspapīru notikumiem, un, ja ir, tad – kuros gadījumos?**

**Atbilde:** FKTK iesaka iepazīties ar Pamatnostādņu 5.6.2.7. iedaļā minēto par ziņošanas izņēmumiem saistībā ar Regulas Nr. 2017/590 2. panta 5. punkta i) apakšpunktu, kas nosaka, ka par darījumu MiFIR regulas 26. panta izpratnē neuzskata finanšu instrumenta izveidi, izbeigšanu vai izpirkšanu iepriekš noteiktu līguma noteikumu rezultātā vai tādu obligātu pasākumu rezultātā, ko ieguldītājs nevar kontrolēt, ja ieguldītājs nepieņem nekādu lēmumu par ieguldījumu finanšu instrumenta izveides, izbeigšanas vai izpirkšanas brīdī.

Tādējādi jāziņo par tiem darījumiem, kas saistīti ar vērtspapīru notikumiem, kad finanšu instrumentu izveides, izbeigšanas vai atpakaļpirkšanas brīdī ieguldītājs pieņem kādu lēmumu, piemēram, gadījumā, kad klients izlemj saņemt naudu vai instrumentus uzņēmuma pārņemšanas piedāvājumā, vai gadījumā, kad emitents var izvēlēties, vai veikt piegādi naudā vai finanšu instrumentos.

FKTK vērš uzmanību, ka gadījumā, ja Regulas Nr. 2017/590 2. panta 5. punkta i) apakšpunktā minētās darbības tiek veiktas saistībā ar sākotnējiem publiskajiem piedāvājumiem, sekundārajiem publiskajiem piedāvājumiem vai parāda vērtspapīru emisiju, par šīm darbībām ir jāziņo.

**15. jautājums: Beznaudas vērtspapīru pārvedumu atskaitē jānorāda tirdzniecības laiks (*trading date time*). Kurā brīdī ir jāfiksē laiks – instrukciju konta turētājkompānijai nosūtīšanas brīdī, instrukciju akcepta ziņojuma saņemšanas brīdī vai ziņojuma par darījuma norēķiniem saņemšanas brīdī (*FOP setllement*)?**

**Atbilde:** FKTK vērš uzmanību uz Pamatnostādņu 5.20.2. iedaļā publicēto 50. piemēru, kurā attēlota ziņojumu lauku aizpildīšana, kad tiek veikts finanšu instrumentu beznaudas pārvedums starp divu dažādu ieguldījumu brokeru sabiedrību vai kredītiestāžu klientiem. Šajā gadījumā jānorāda laiks, kad abas ieguldījumu brokeru sabiedrības vai kredītiestādes veic pārvedumu, turklāt šis laiks var atšķirties abu sabiedrību ziņojumos.

FKTK ieskatā šajā gadījumā darījuma ziņojumā kā darījuma laiks varētu tikt norādīts laiks, kad tiek saņemts akcepta ziņojums.